Naka Drotske geskietNaka Drotske. Foto: Facebook Naka Drotske, die oud-Springbok-haker en Cheetah-afrigter, is in Kameeldrift in Pretoria geskiet. Volgens Ian Cameron, AfriForum se nasionale hoof van gemeenskapsveiligheid, het die skietery Donderdagaand op ŉ kleinhoewe gebeur waar Drotske se broer bly. Cameron sê baie min inligting is in die stadium beskikbaar. “Volgens die inligting wat ons ontvang het, is hy drie keer geskiet waarvan een skoot in die bors was,” sê Cameron. Hy sê Drotske is ná die voorval na ŉ hospitaal gehaas en op pad daarheen was die voertuig in ‘n ongeluk. “Dit was duidelik net ‘n rampspoedige aand.” Dit is in die stadium nie duidelik wat die aard van Drotske se beserings is nie, hoewel inligting op sosiale media beweer dat hy in ‘n ernstige toestand is. Oor mediaberigte dat Drotske in ‘n kaping geskiet is, sê Cameron die voorval het beslis op die kleinhoewe gebeur. “Of hy dalk by die hek of naby sy voertuig geskiet is, weet ek nie. Ons is besig om die korrekte feite vas te stel.” Kapt. Michael Mbewe, polisiewoordvoerder, kon nie onmiddellik die voorval bevestig nie en Maroela Media wag op terugvoer. Hou Maroela Media dop vir meer.